韦庄
冬日长安感志寄献虢州崔郎中二十韵
帝里无成久滞淹，别家三度见新蟾。郄诜丹桂无人指，
阮籍青襟有泪沾。溪上却思云满屋，镜中惟怕雪生髯。
病如原宪谁能疗，蹇似刘桢岂用占。雾雨十年同隐遁，
风雷何日振沈潜。吁嗟每被更声引，歌咏还因酒思添。
客舍正甘愁寂寂，郡楼遥想醉恹恹。已闻铃阁悬新诏，
即向纶闱副具瞻。济物便同川上楫，慰心还似邑中黔。
观星始觉中郎贵，问俗方知太守廉。宅后绿波栖画鹢，
马前红袖簇丹襜.闲招好客斟香蚁，闷对琼花咏散盐。
积冻慢封寒溜细，暮云高拔远峰尖。讼堂无事冰生印，
水榭高吟月透帘。松下围棋期褚胤，笔头飞箭荐陶谦。
未知匣剑何时跃，但恐铅刀不再铦。虽有远心长拥篲，
耻将新剑学编苫。才惊素节移铜律，又见玄冥变玉签。
百口似萍依广岸，一身如燕恋高檐。如今正困风波力，
更向人中问宋纤。